<classify> WAKATI mwili wa bilionea na Mwenyekiti wa Kampuni za IPP, Dk Reginald Mengi unatarajiwa kuwasili leo saa nane mchana. Viongozi wameendelea kwenda nyumbani kwake jijini Dar es Salaam na kutoa kutoa salamu za rambirambi.Dk Mengi alifariki dunia Alhamisi iliyopita mjini Dubai, Umoja wa Falme za Kiarabu, baada ya kuugua.Miongoni mwa viongozi waliohudhuria nyumbani kwake na kutoa salamu za rambirambi ni pamoja na Katibu wa NEC, Itikadi na Uenezi wa Chama Cha Mapinduzi CCM, Humphrey Polepole na Waziri wa Nchi, Ofisi ya Makamu wa Rais, Muungano na Mazingira, Januari Makamba.Wengine ni Waziri wa Madini, Dotto Biteko, Mbunge wa Mtama, Nape Nnauye CCM, Mbunge wa Kigoma Mjini, Kabwe Zitto, Makamu wa Rais mstaafu, Dk Mohammed Gharib Bilal na Mbunge wa Kuteuliwa, Salma Kikwete.Akizungumza nyumbani hapo, Polepole alisema watu wengi mashuhuri nchini ni wanachama wa CCM, akiwemo Mengi ambaye pia alikuwa ni mwanachama wa chama hicho.Alisema Dk Mengi kupitia uanachama wake ametoa mchango mkubwa, ikiwemo kubadili fikra za watanzania hasa kukataa kukata tamaa na kuendelea kusimama imara na kuwa na msimamo wa kufanikiwa.Mzee Mengi tutamkumbuka sana, akiwa kama mzawa na mfanyabiashara na mwekezaji mkubwa katika sekta ya viwanda, amegusa maisha ya watu wengi wa rika zote.Nafahamu huu ni wakati mgumu sana kwetu na hakuna namna nzuri ya kueleza namna alivyogusa maisha yetu, alisema.Aliwaomba Watanzania waendelee kuyaishi yale yote mema aliyoyaishi Mzee Mengi na hata aliyoyapanga kuishi.Katibu wetu Mkuu Dk Bashiru Ally atashiriki kule Machame kwenye maziko ya ndugu yetu. amesema.Zitto alitoa salamu za pole kwa familia ya Mengi na familia ya kampuni ya IPP kwa msiba huo mzito wa mtu aliyekuwa na mchango mkubwa kwa taifa.Alisema watashirikiana na familia kuanzia jijini Dar es Salaam hadi nyumbani kwa Dk Mengi, Machame atakakozikwa ili kuionesha familia ya mfanyabiashara huyo kuwa haiko peke yake katika kuomboleza msiba huo.Nape alisema yeye ni mmoja wa vijana wa Mzee Mengi, kwani hawezi kuzungumzia maisha yake ya kisiasa bila kumzungumzia Dk Mengi kwani alikuwa na mchango mkubwa mpaka hapo alipofika.  <topic>: KITAIFA 